LEES IN Afrikaans Albanees Amharies Arabies Armeens Armeens (Wes) Aymara Bislama Bulgaars Cebuano Chichewa Chitonga Chitumbuka Cibemba Dangme Deens Duits Efik Engels Esties Ewe Fins Frans Ga Georgies Grieks Guarani Haïtiaanse Kreools Hebreeus Hiligaynon Hmong (Wit) Hongaars Ibo Iloko Indonesies Italiaans Japannees Joroeba Kantonnese Chinees (Tradisioneel) Kantonnese Chinees (Vereenvoudig) Katalaans Kazaks Kikaonde Kikongo Kikuyu Kiluba Kimbundu Kinyarwanda Kirgisies Kirundi Kisi Kisonge Kongo Koreaans Krio Kroaties Kwangali Kwanyama Lingala Litaus Luganda Luo Maja Malgassies Maltees Mandarynse Chinees (Tradisioneel) Mandarynse Chinees (Vereenvoudig) Masedonies Mazateeks (Huautla) Mianmees Mizo Mongools Moré Nederlands Nepalees Ngabere Noors Nyaneka Nzema Oekraïens Osseties Otetela Papiamentoe (Aruba) Papiamentoe (Curaçao) Persies Pools Portugees (Brasilië) Quechua (Bolivia) Roemeens Russies Sango Sepedi Serwies (Cyrillies) Serwies (Romeins) Shona Silozi Singalees Slowaaks Sloweens Spaans Sranantongo Suid-Sotho (Lesotho) Swahili Swahili (Kongo) Sweeds Tagalog Tataars Thai Tigrinya Tshiluba Tsjeggies Tsonga Tswana Turks Twi Umbundu Venda Viëtnamees Wayuunaiki Xhosa Zande Zulu
"'n Geslag gaan, en 'n geslag kom; maar die aarde bly tot onbepaalde tyd staan."—KONING SALOMO, 11DE EEU VHJ. *
EKOLOGIESE SKULD HOOP OP
Verskeie strategieë is al opgestel om werk te maak van die noodtoestand waarin ons planeet nou verkeer. 'n Strategie wat al lank in werking is, is volhoubare ontwikkeling, wat beteken dat die ekologiese beperkings van die planeet in ag geneem moet word wanneer ekonomiese en maatskaplike groei bevorder word. Wat was die resultate?
Soos in die geval van die wêreldwye finansiële skuldkrisis, bly die aarde se ekologiese skuld ongelukkig ophoop. Mense hou aan om ons planeet se hulpbronne vinniger uit te put as wat dit van nature aangevul kan word. Kan iets gedoen word? 'n Ekoloog het openlik erken: "In sekere sin weet ons glad nie hoe om die planeet doeltreffend te bestuur nie." Die Bybel som die situasie baie goed op: "Dit behoort nie aan die mens wat loop om sy voetstappe te rig nie."—Jeremia 10:23.
Maar die Bybel verseker ons dat God, die Skepper, die mens nie sal toelaat om die planeet onherstelbaar te beskadig nie. In Psalm 115:16 lees ons: "Die aarde het [God] aan die mensekinders gegee." Ja, ons planeet is 'n "goeie gawe" van ons hemelse Vader (Jakobus 1:17). Sou ons verwag dat God se gawe net tydelik is, asof dit 'n vervaldatum het? Natuurlik nie! Die manier waarop ons planeet ontwerp is, is duidelike bewys hiervan.
WAT DIE SKEPPER SE VOORNEME IS
Die Bybelboek Genesis vertel in besonderhede hoe God die aarde met groot sorg gemaak het. In die begin, sê die verslag, was die aarde "vormloos en woes, en daar was duisternis op die oppervlak van die waterdiepte". Daar word spesifiek genoem dat daar "waters"—wat noodsaaklik is vir lewe—op die planeet was (Genesis 1:2). God het toe gesê: "Laat daar lig wees" (Genesis 1:3). Klaarblyklik het die son se strale deur die atmosfeer gedring, en lig het vir die eerste keer op die aarde sigbaar geword. Die verslag sê verder dat droë grond en seë gevorm is (Genesis 1:9, 10). Daarna het die aarde "gras begin voortbring, plante wat volgens hulle soorte saad dra en bome wat vrugte lewer" (Genesis 1:12). Elemente wat nodig was vir prosesse en kringlope wat noodsaaklik is vir lewe—soos fotosintese—was dus in plek. Wat was die doel van al hierdie voorbereidings?
Die eertydse profeet Jesaja het God beskryf as "die Formeerder van die aarde en die Maker daarvan, . . . wat dit stewig gevestig het, wat dit nie verniet geskep het nie, wat dit gevorm het om bewoon te word" (Jesaja 45:18). Dit is beslis God se voorneme dat die aarde vir ewig deur die mens bewoon word.
Ongelukkig het die mens God se pragtige gawe so misbruik dat dit byna verderf is. Maar die Skepper se voorneme het nie verander nie. 'n Man van die ou tyd het gesê: "God is nie 'n mens dat hy leuens sou vertel nie, ook nie 'n mensekind dat hy sou spyt voel nie. Het hy dit gesê en sal hy dit nie doen nie?" (Numeri 23:19). Ja, God sal nie toelaat dat die aarde verderf word nie; die tyd kom eerder vinnig nader wanneer hy "die verderwers van die aarde [sal] verderf".—Openbaring 11:18.
DIE AARDE—ONS EWIGE TUISTE
Jesus Christus het in sy beroemde Bergpredikasie gesê: "Gelukkig is die saggeaardes, want hulle sal die aarde beërf" (Matteus 5:5). Later in daardie selfde preek het Jesus geopenbaar hoe die aarde van verderwing gered sal word. Hy het sy volgelinge beveel om te bid: "Laat u koninkryk kom. Laat u wil geskied, soos in die hemel, so ook op die aarde." Ja, God se Koninkryk, of regering, sal God se voorneme met die aarde verwesenlik.—Matteus 6:10.
God sê aangaande die merkwaardige veranderinge wat die Koninkryk sal meebring: "Kyk! Ek maak alles nuut" (Openbaring 21:5). Beteken dit dat God die aarde sal vervang met 'n nuwe aarde? Nee, want daar is in werklikheid niks met ons planeet self verkeerd nie. God sal eerder die mense vernietig wat verantwoordelik is vir die krisis waarin ons planeet verkeer, "die verderwers van die aarde", dit wil sê die hedendaagse mensestelsel met sy regerings. Dit sal vervang word met "'n nuwe hemel en 'n nuwe aarde"—'n nuwe hemelse regering, God se Koninkryk, wat oor 'n nuwe aardse gemeenskap regeer.—Openbaring 21:1.
Om die ekologiese skuld wat die mens laat ophoop het, te delg, sal God as 't ware die ekologiese begroting weer laat klop. Die psalmis het onder inspirasie beskryf wat God sal doen: "U het u aandag op die aarde gerig, sodat u dit oorvloed kan gee; u verryk dit grootliks." Met klimaatstoestande wat gunstig sal wees en bowenal met God se seën, sal die aarde 'n paradys word wat 'n oorvloed kos sal voortbring.—Psalm 65:9-13.
Mohandas Gandhi, die oorlede geestelike leier van Indië, het volgens sy sekretaris Pyarelal gesê: "Die aarde bring genoeg voort om in elke mens se behoeftes te voorsien, maar nie genoeg om elke mens se gierigheid te bevredig nie." God se Koninkryk sal die grondoorsaak van die aarde se probleme uit die weg ruim deur mense se harte te laat verander. Die profeet Jesaja het voorspel dat mense onder Koninkryksheerskappy mekaar of die aarde "geen kwaad [sal aandoen] of enige verderf [sal] aanrig" nie (Jesaja 11:9). Trouens, vandag reeds leer miljoene mense van alle agtergronde omtrent God se verhewe standaarde. Hulle word geleer om God en hulle naaste lief te hê, om 'n dankbare gees te openbaar, om na die omgewing om te sien, om natuurlike hulpbronne te bewaar en om 'n lewe te lei wat in ooreenstemming is met die Skepper se voorneme. Hulle word voorberei vir lewe op 'n paradysaarde.—Prediker 12:13; Matteus 22:37-39; Kolossense 3:15.
Die aarde is heeltemal te kosbaar om onherstelbaar beskadig te word
Die skeppingsverslag in Genesis sluit af met die woorde: "God [het] alles gesien wat hy gemaak het, en kyk! dit was baie goed" (Genesis 1:31). Die aarde is beslis heeltemal te kosbaar om onherstelbaar beskadig te word. Ons word vertroos deur die wete dat ons planeet se toekoms veilig is in die hande van ons liefdevolle Skepper, Jehovah God. Hy belowe: "Die regverdiges sal die aarde besit, en hulle sal vir ewig daarop woon" (Psalm 37:29). Mag jy gereken word onder "die regverdiges", wat die aarde hulle ewige tuiste sal noem.
^ par. 3 Uit Prediker 1:4 in die Bybel.
Wat is die biosfeer? Volgens NASA is dit "die gedeelte van die Aarde en sy atmosfeer wat lewe kan onderhou". Die biosfeer is, soos die dop van 'n eier, 'n baie dun laag rondom ons planeet.
Die biosfeer bestaan uit lewende dinge sowel as die omgewing—die atmosfeer, die land en die oseane—waaruit hulle die energie en voedingstowwe verkry wat nodig is vir lewe. Byvoorbeeld, plante neem sonenergie op en gebruik dit om koolstofdioksied, water en minerale in suurstof en voedsel om te sit. Mense en diere neem suurstof en voedsel in en laat koolstofdioksied en ander stowwe na die stelsel terugkeer. En die kringloop word herhaal. Die biosfeer kan lewe dus onbepaald onderhou.
God word dus met goeie rede beskryf as "die Een wat die vrugbare land stewig gevestig het deur sy wysheid" (Jeremia 10:12). Dit is soos 'n Bybelgeleerde gesê het: "Die bewoonbare deel van die aarde is uitstekend toegerus om deur die mens gebruik te word en hom van diens te wees."
Die woord Armageddon kom slegs een keer in die Bybel voor, maar die oorlog waarna dit verwys, word deurgaans in die Skrif bespreek.